

РЕПУБЛИКА СРБИЈА

МИНИСТАРСТВО ЗА БРИГУ О ПОРОДИЦИ И ДЕМОГРАФИЈУ

**УПУТСТВА ЈЕДИНИЦАМА ЛОКАЛНИХ САМОУПРАВА ЗА ОБРАЗОВАЊЕ САВЕТА ЗА ПОРОДИЦУ И ДЕМОГРАФИЈУ**

Поштовани,

У Програму Владе Републике Србије за период од 2024. до 2028. године као посебно важна истичу се питања оснаживања породице и демографске обнове друштва, која се сврставају међу приоритете национално одговорне државне политике. Полазећи од те чињенице, а у складу са делокругом рада, који је дефинисан Законом о министарствима („Службени гласник РС“, бр.128/20, 116/22), Министарство за бригу о породици и демографију задужено је за спровођење и координисање стратешких државних и националних мера из области популационе политике, планирања породице и деце и унапређења и развоја политике наталитета, а све у циљу јачања демографске отпорности становништва.

Имајући у виду потребу да се створе свеобухватни услови за демографску обнову друштва и осигурају ефикасни механизми координације између државног и локалног нивоа када је у питању спровођење мера демографске и популационе политике, министарка за бригу о породици и демографију у Влади Републике Србије, госпођа Милица Ђурђевић Стаменковски, на састанку са представницима јединица локалне самоуправе, који је одржан 13. фебруара 2025. године у Палати „Србија“ у Београду, најавила је оснивање локалних Савета за породицу и демографију. Од сваке јединице локалне самоуправе у Републици Србији очекује се да у својој локалној заједници оснује поменути савет. С тим у вези у наставку вам достављамо конкретна упутства и препоруке за образовање поменутих савета, њихов састав, начин њиховог деловања и одлучивања, обим њихових надлежности, циљ и сврху њиховог оснивања и временски оквир за њихово формирање.

Начин оснивања

Савет за породицу и демографију осмишљен је као тело које пружа стручну и саветодавну подршку председнику општине/градоначелнику у области породичне политике и демографије, популационих мера и подстицања наталитета, унапређења заштите деце и породице, унапређења квалитета породичног живота и другим питањима од интереса за породицу.

**Савет се оснива одлуком председника општине/градоначелника.**

Законски основ за образовање савета представља одредба Члана 44. тачка 5. Закона о локалној смаоуправи, која омогућава да председник општине/градоначелник "доноси појединачне акте за које је овлашћен законом, статутом или одлуком скупштине", као и одредба Члана 20. тачка 4. у којој се каже да се општина/град, преко својих органа, у складу с Уставом и законом, "стара о задовољавању потреба грађана у области просвете (предшколско васпитање и образовање и основно и средње образовање и васпитање), научноистраживачке и иновационе делатности, културе, здравствене и социјалне заштите, дечије заштите, спорта и физичке културе".

Председници општина/градоначелници се приликом образовања савета позивају и на релевантне одредбе Статута појединог града/општине.

Састав савета

Састав Савета за породицу и демографију утврђује председник општине/градоначелник приликом доношења одлуке о образовању савета, у складу са потребама, капацитетима и проценом сваке појединачне јединице локалне самоуправе. У циљу лакшег и ефикаснијег рада Савета за породицу и демографију Министарство за бригу о породици и демографију предлаже јединицама локалне самоуправе да за председника и заменика председника локалног савета за породицу и демографију именују општинског/градског функционера у смислу одредбе Члана 3. став 2. Закона о запосленима у аутономним покрајинама и јединицама локалне самоуправе[[1]](#footnote-1).

Министарство за бригу о породици и демографију препоручује јединицама локалне самоуправе да чланове Савета за породицу и демографију именују из редова оних појединаца у локалној заједници, који поседују знања, искуство и вештине релевантне за област породице и демографије и који својим ауторитетом и личним примером могу да утичу на ставове грађана и допринесу успешности и озбиљности рада савета. Такође је важно водити рачуна и о томе да састав савета одражава заједницу у којој делује.

Препорука Министарства је да савети за породицу и демографију у општинама имају најмање три (3) члана, а у градовима најмање пет (5) чланова.

Циљ, задаци и деловање савета

Савет за породицу и демографију мора да има **централну улогу** у планирању, координацији и праћењу примене мера породичне, популационе и демографске политике у локалној заједници. Локални савети за породицу и демографију морају да буду **стратешка тела општина/градова** путем којих ће се одвијати њихова сарадња и комуникација са Министарством за бригу о породици и демографију. Циљ ресорног Министарства јесте да уз помоћ савета додатно ангажује јединице локалне самоуправе у циљу постављања породице као приоритетне теме не само у локалној заједници већ и у друштву као целини.

Кључни задатак локалних савета за породицу и демографију је да се баве породицом и демографијом на локалном нивоу, да остварују непосредну комуникацију са породицама у својим локалним срединама, евидентирају њихове проблеме и потребе и предлажу мере за њихово решавање, да прате статистичке податке, миграциони салдо и остварују увид у социјалне и егзистенцијалне услове и изазове са којима се суочавају самохрани родитељи и вишедетне породице, самачка и старачка домаћинства у њиховим локалним заједницама, као и да буду прави промотери међугенерацијске сарадње.

Полазећи од наведеног, задаци локалних савета за породицу и демографију састојали би се првенствено од следећег:

-да прати поверене послове Града/Општине у вези са системом породичноправне заштите и унапређења положаја породице и њених чланова, а нарочито деце,

-да остварује сарадњу са републичким, покрајинским и градским органима поводом примене мера популационе и демографске политике,

-да предлаже активности и предузима конкретне иницијативе за остваривање политике подизања наталитета, подстицања демографске обнове и очувања и јачања репродуктивног здравља,

-да промовише породичне вредности, међугенерацијску сарадњу и вођење здравог и активног породичног живота, са стратешким циљем оснаживања улоге породице и породичних односа у локалној заједници.

-да иницира унапређење сарадње органа Града/Општине, стручних и струковних организација и удружења на пољу побољшања квалитета живота свих старосних категорија, породичноправне заштите и унапређења положаја породице и њених чланова.

Министарство наглашава да ће **први и основни услов** за конкурисање локалних самоуправа на *Јавном позиву за доделу бесповратних средстава опредељених за суфинансирање мера популационе политике и подршке у области породице и деце*, који расписује Министарство за бригу о породици и демографију бити **оснивање Савета за породицу и демографију.**

Истичемо да ће оне јединице локалне самоуправе за које се анализом утврди да су њихови савети остварили најбоље и најуспешније резултате у свом раду и највише пажње посветили унапређењу локалних популационих и подстицајних мера за породице, на крају године бити награђене посебним финансијским грантовима Министарства за бригу о породици и демографију.

Временски оквир оснивања савета

Министарство од свих јединица локалне самоуправе очекује да савете за породицу и демографију образују **најкасније до 01. марта 2025. године.**

\***Министарство за бригу о породици и демографију припремило је за јединице локалне самоуправе модел *Одлуке о образовању Савета за породицу и демографију* и предлог *Пословника о раду Савета*, које достављамо заједно са предметним упутствима и препорукама.**

1. Функционер је изабрано, именовано, односно постављено лице (осим службеника на положају) у органима јединице локалне самоуправе, односно у органима градске општине, као и у службама и организацијама које они оснивају према посебном пропису. [↑](#footnote-ref-1)